
Αθήνα, 27 Αυγούστου 2026

ΔΕΛΤΙΟ ΤΥΠΟΥ

Εγκαίνια επέκτασης της Γραμμής του Μετρό της Θεσσαλονίκης προς την Καλαμαριά 


Πραγματοποιήθηκε, σήμερα, στον σταθμό «Μίκρα» η τελετή παράδοσης του έργου της επέκτασης του Μετρό Θεσσαλονίκης προς την Καλαμαριά, με την οποία πέντε νέοι σταθμοί εντάσσονται στο δίκτυο του Μετρό. 
Η εκδήλωση έγινε παρουσία του Πρωθυπουργού Κυριάκου Μητσοτάκη και συμμετείχαν, ο Υπουργός Υποδομών και Μεταφορών Χρίστος Δήμας, ο Αναπληρωτής Υπουργός Υποδομών και Μεταφορών Γιώργος Κώτσηρας, ο Υφυπουργός Υποδομών και Μεταφορών Νίκος Ταχιάος, ο Υφυπουργός Εσωτερικών, αρμόδιος για θέματα Μακεδονίας – Θράκης, Κωνσταντίνος Γκιουλέκας, ο Ευρωπαίος Επίτροπος Βιώσιμων Μεταφορών και Τουρισμού, Απόστολος Τζιτζικώστας, ο Γενικός Γραμματέας Υποδομών Δημήτρης Αναγνώπουλος, ο Διευθύνων Σύμβουλος της «Ελληνικό Μετρό Α.Ε.», Χρήστος Φαφούτης, ο Πρόεδρος και Διευθύνων Σύμβουλος του Ομίλου AKTOR, Αλέξανδρος Εξάρχου και ο Διευθύνων Σύμβουλος της «THEMA S.A.», Francesco Rosella.
Κατά την τοποθέτηση του, ο Υπουργός Υποδομών και Μεταφορών Χρίστος Δήμας δήλωσε: «Δεν έχουν συμπληρωθεί δύο χρόνια απ’ όταν η Θεσσαλονίκη απέκτησε Μετρό και σήμερα κάνουμε το επόμενο μεγάλο βήμα. Παραδίδουμε την επέκταση του μέσου προς την Καλαμαριά. Πέντε νέοι σταθμοί εντάσσονται στο δίκτυο, αλλάζοντας την καθημερινότητα χιλιάδων ακόμη πολιτών. Η Καλαμαριά συνδέεται απευθείας με το κέντρο της πόλης και υπάρχει πλέον μια νέα πραγματικότητα στο σύστημα μετακινήσεων στη Θεσσαλονίκη». 
Ο κ. Δήμας υπενθύμισε ότι, ήδη με τη λειτουργία της βασικής γραμμής, η κυκλοφορία των οχημάτων στο κέντρο έχει μειωθεί κατά περίπου 15%, σύμφωνα με τα στοιχεία του ΕΚΕΤΑ και πρόσθεσε:  «Με την επέκταση προς την Καλαμαριά, το θετικό αυτό αποτύπωμα θα μεγαλώσει. Εκτιμάται πως η επέκταση θα εξυπηρετεί τουλάχιστον 60 χιλιάδες επιβάτες ημερησίως, ενώ η κίνηση θα περιοριστεί κατά περίπου 12.000 ΙΧ. Αυτό συνεπάγεται και χαμηλότερες εκπομπές ρύπων στην ατμόσφαιρα».
Αναφερόμενος στη συνολική πρόοδο που έχει συντελεστεί τα τελευταία χρόνια στη Θεσσαλονίκη στον τομέα των υποδομών και των μεταφορών, ο Υπουργός Υποδομών και Μεταφορών επισήμανε τη μεγάλη αλλαγή που έχει καταγραφεί μέσα σε μόλις 21 μήνες:
«Θέλω να πάμε λιγότερο από δύο χρόνια πίσω, 21 μήνες πιο πίσω. Και θέλω να σκεφτούμε πώς ήταν τα πράγματα στη Θεσσαλονίκη. Δεν είχαμε ακόμα τη λειτουργία του Μετρό της βασικής γραμμής. Δεν είχαμε ακόμα τις εργασίες στην Υπερυψωμένη Λεωφόρο Ταχείας Κυκλοφορίας. Θα τολμήσω, μάλιστα, να πω ότι υπήρχε έντονος σκεπτικισμός, αμφισβήτηση κατά πόσο το συγκεκριμένο έργο μπορεί να υλοποιηθεί.
Δεν είχαμε τα σύγχρονα λεωφορεία ακόμα να κυκλοφορούν, τα λεωφορεία αντιρρυπαντικής τεχνολογίας, τα λεωφορεία τα οποία είναι προσβάσιμα για όλους τους συμπολίτες μας. Δεν είχαμε σχέδια για την οδό Πόντου. Δεν είχαμε ακόμα εργασίες στα 17 σχολεία μέσω Σύμπραξης Δημοσίου και Ιδιωτικού Τομέα.
Όλο αυτό, όμως, απαιτεί έναν σχεδιασμό και τα τελευταία 7,5 χρόνια, για να μπορέσουμε σήμερα να καταλήξουμε, να δώσουμε την επέκταση προς την Καλαμαριά. Προφανώς, έχει γίνει μια πολύ σπουδαία δουλειά από όλα τα μέλη των κυβερνήσεων και όχι μόνο».
Στη συνέχεια, ο Υπουργός ευχαρίστησε τον Πρωθυπουργό για την καθοδήγησή του, όλες τις πολιτικές ηγεσίες του Υπουργείου Υποδομών και Μεταφορών, κάνοντας ιδιαίτερη αναφορά στον Υφυπουργό Νίκο Ταχιάο, καθώς και τη διοίκηση και τους εργαζομένους της Ελληνικό Μετρό Α.Ε., τις ανάδοχες εταιρείες AKTOR, Honeywell, Hitachi και THEMA και το προσωπικό τους για τη συμβολή τους στην ολοκλήρωση του έργου.
Κλείνοντας την τοποθέτησή του, ο Υπουργός αναφέρθηκε στον νέο σχεδιασμό για την περαιτέρω ανάπτυξη του Μετρό Θεσσαλονίκης και προς τα δυτικά, επισημαίνοντας ότι έχουν ήδη ξεκινήσει οι σχετικές μελέτες: «Ο νέος σχεδιασμός του Υπουργείου είναι να αρχίσουμε να κοιτάζουμε τώρα και προς τα δυτικά. Ήδη ξεκινάμε τις μελέτες. Αυτό θα γίνει, βεβαίως, σε διαβούλευση και σε συνεννόηση και με την τοπική κοινωνία. Ο στόχος μας είναι να μπορέσουμε να φτιάξουμε ένα δίκτυο Μετρό Θεσσαλονίκης, το οποίο θα εξυπηρετεί το σύνολο των πολιτών, τους επισκέπτες και θα αναβαθμίσει την καθημερινότητα της ζωής όλων μας».

Ο Αναπληρωτής Υπουργός Υποδομών και Μεταφορών, Γιώργος Κώτσηρας, δήλωσε: «Λιγότερο από δύο χρόνια μετά την παράδοση της βασικής Γραμμής του μετρό Θεσσαλονίκης,  εγκαινιάζουμε την επέκταση προς την Καλαμαριά, με πέντε νέους υπερσύγχρονους σταθμούς, διευκολύνοντας τις καθημερινές μετακινήσεις χιλιάδων συμπολιτών μας, συμβάλλοντας στη μείωση της κυκλοφοριακής συμφόρησης και της περιβαλλοντικής επιβάρυνσης και ενισχύοντας ουσιαστικά την οδική ασφάλεια.
Ο συγκοινωνιακός χάρτης της Θεσσαλονίκης έχει αλλάξει ριζικά τα τελευταία χρόνια. Στο πλαίσιο αυτό περιλαμβάνεται και η δραστική ανανέωση του στόλου του ΟΑΣΘ με 206 καινούρια λεωφορεία, εκ των οποίων 50 νέα ηλεκτρικά αρθρωτά που παρελήφθησαν πρόσφατα και εντάσσονται στην κυκλοφορία από τον Σεπτέμβριο. Τα νέα οχήματα, σε συνδυασμό με το μετρό θα οδηγήσουν στην ποιοτικότερη εξυπηρέτηση του επιβατικού κοινού.
Η σημερινή ημέρα επιβεβαιώνει ότι οι δημόσιες συγκοινωνίες αλλάζουν στην πράξη προς όφελος της κοινωνίας, προσφέροντας περισσότερες επιλογές, μεγαλύτερη ασφάλεια και καλύτερη ποιότητα ζωής».

Ο Υφυπουργός Υποδομών και Μεταφορών Νίκος Ταχιάος τόνισε: «Επιλέξαμε αυτόν τον σταθμό για τα σημερινά εγκαίνια, ακριβώς επειδή ο χώρος στον οποίον βρίσκεται, αντιπροσωπεύει το παρελθόν και το παρόν και επειδή πολύ σύντομα θα αντιπροσωπεύει την μεγάλη αλλαγή.  
Μια εικόνα που δεν κρύβεται, μπορεί μόνο να αλλάξει. 
Η κυβέρνησή μας, όπως όλες οι διαδοχικές κυβερνήσεις του Κυριάκου Μητσοτάκη δεν κρύβει  τα προβλήματα, δίνει λύσεις στα προβλήματα.  
Και η παράδοση του νέου κλάδου του μετρό της Θεσσαλονίκης είναι ένα τεράστιο άλμα και για την Καλαμαριά, αλλά και για όλο το πολεοδομικό συγκρότημα.  
Δεν αλλάζει μόνο τις μετακινήσεις προσφέροντας ασφάλεια, αξιοπιστία, ποιότητα και ταχύτητα, αλλά αλλάζει έναν ολόκληρο τόπο.  
Είναι μία τεράστια παρέμβαση στην οργάνωση του χώρου.  
Η Καλαμαριά από σήμερα είναι μία άλλη πόλη.  
Η Θεσσαλονίκη με την ολοκλήρωση ενός μετρό που σχεδιάστηκε σε προηγούμενες δεκαετίες και δυστυχώς αντιμετωπίστηκε ως ανέκδοτο εξαιτίας λαθών που στον πυρήνα τους έχουν την υπερβολική εισδοχή της πολιτικής διαμάχης στο έργο, είναι ήδη μία άλλη πόλη.  
Από σήμερα θα είναι ακόμα πιο διαφορετική, θα έχει ανεβεί πιο ψηλά στην κλίμακα των ευρωπαϊκών πόλεων. 
  
Το έργο για το οποίο μιλάω είναι ένα: Μετρό Θεσσαλονίκης.  
Η ολοκλήρωση του έργου όπως το παραδίδουμε σήμερα στο σύνολό του εύχομαι να μας έχει κάνει όλους σοφότερους, ωριμότερους, κυρίως την πολιτική τάξη της πόλης, σίγουρα πάντως μας έχει κάνει, όσους υπηρετούμε τη σημερινή διακυβέρνηση.  
Όσοι στο μέλλον επιχειρήσουν να μετατρέψουν τα έργα στην πόλη σε πολιτικό παιχνίδι, πρέπει να αντιμετωπίζονται ως αποσυνάγωγοι.  
Η πολιτική έχει θέση στον σχεδιασμό, μπορεί και πρέπει να κρίνει και να κρίνεται για την διαχείριση των κρατικών υποθέσεων, δεν μπορεί όμως να τορπιλίζει τις προσδοκίες των πολιτών.  
Το κλείσιμο του κεφαλαίου Μετρό Θεσσαλονίκης, όπως το ξέρουμε μέχρι σήμερα, διδάσκει εκκωφαντικά ότι για την επιτυχία απαιτείται η αίσθηση ευθύνης που φέρνει η πολιτική ωριμότητα. 
Σήμερα, αφήνουμε ένα πραγματικό κέντημα κάτω από την πόλη για τους ανθρώπους της.
Ο ίδιος, θέλω να βάλει βαθιά στο μυαλό του αυτήν την κουβέντα, το μεγαλύτερο δώρο της ζωής μου, ένα θείο δώρο, ο γιος μου, ένας δεκαοχτάχρονος Θεσσαλονικιός που σε  λίγες μέρες ανοίγει τα φτερά του για να χτίσει τις σπουδές του και να αποφασίσει για τη ζωή του σε ένα άλλο γεωγραφικό μήκος, μακριά από την πόλη που τον γέννησε.  
Το κάνω γιατί θέλω το μήνυμα, το ήθος που διατρέχει όλα τα χρόνια της διακυβέρνησης του Κυριάκου Μητσοτάκη, να περάσει κυρίως στην γενιά του, στην γενιά των Ελλήνων, στην γενιά των Θεσσαλονικιών που έρχεται, στην γενιά που θέλουμε να πιστέψει σε αυτήν την χώρα, να μείνει σ’ αυτήν, να αγαπήσει την πόλη της, να την πάρει στα χέρια της: Μπορούμε! Και συνεχίζουμε!». 

Ο Υφυπουργός Εσωτερικών, αρμόδιος για θέματα Μακεδονίας – Θράκης Κωνσταντίνος Γκιουλέκας σημείωσε: «Η σημερινή ημέρα είναι μια σημαντική στιγμή για την Θεσσαλονίκη και ιδιαίτερα για την Καλαμαριά. Η επέκταση του Μετρό παραδίδεται στους συμπολίτες μας και ένα ακόμη μεγάλο έργο, που η πόλη περίμενε για πολλά χρόνια, γίνεται πλέον πραγματικότητα.
Η Θεσσαλονίκη αλλάζει σελίδα. Με το Μετρό, την επέκταση προς την Καλαμαριά, το FlyOver και τα μεγάλα έργα υποδομών που βρίσκονται σε εξέλιξη, αποκτά σταδιακά τις υποδομές μιας σύγχρονης ευρωπαϊκής μητρόπολης.
Το σημαντικότερο, όμως, είναι ότι αυτά τα έργα βελτιώνουν την καθημερινότητα των συμπολιτών μας. Μειώνουν τους χρόνους μετακίνησης, ενισχύουν τις δημόσιες συγκοινωνίες και δημιουργούν νέες δυνατότητες ανάπτυξης για ολόκληρη την πόλη.
Η Θεσσαλονίκη κερδίζει το χαμένο έδαφος προηγούμενων δεκαετιών. Έχουμε ακόμη πολλή δουλειά μπροστά μας. Το επόμενο μεγάλο βήμα είναι η επέκταση του Μετρό προς την δυτική πλευρά της πόλης, στην οποία διαβιούν περισσότεροι από 400.000 συμπολίτες μας. Σήμερα, όμως, μπορούμε να βλέπουμε με μεγάλη αισιοδοξία και αυτοπεποίθηση το μέλλον. Η Θεσσαλονίκη αλλάζει σελίδα και γίνεται η πόλη που βλέπει μπροστά, στις επόμενες δεκαετίες».

Ο Ευρωπαίος Επίτροπος Βιώσιμων Μεταφορών και Τουρισμού, Απόστολος Τζιτζικώστας τόνισε: «Τον Νοέμβριο του 2024, στα εγκαίνια της πρώτης γραμμής, υπήρχε μία λέξη στα χείλη των Θεσσαλονικέων: Επιτέλους. Επιτέλους η πόλη είχε Μετρό. Σήμερα, με την Καλαμαριά, το Μετρό αρχίζει να γίνεται δίκτυο. Απλώνεται στην πόλη, μπαίνει σε νέες γειτονιές, και μας επιτρέπει να δούμε στην πράξη πόσο μπορεί να αλλάξει τη Θεσσαλονίκη.
Πέντε νέοι σταθμοί. Σχεδόν πέντε χιλιόμετρα νέας υπόγειας γραμμής. Περίπου δεκαπέντε λεπτά από τη Μίκρα μέχρι το κέντρο. 63.000 επιβάτες καθημερινά και 12.000 λιγότερα αυτοκίνητα στους δρόμους. Για τη Θεσσαλονίκη οι αριθμοί αυτοί έχουν πραγματική αξία, γιατί το Μετρό φτιάχνεται για τους ανθρώπους που ζουν εδώ. Για τους συμπολίτες μας που εργάζονται, σπουδάζουν, μεγαλώνουν παιδιά και κινούνται καθημερινά από τη μία πλευρά της πόλης στην άλλη.
Για πολλά χρόνια η πόλη συζητούσε για τις υποδομές που δεν είχε. Σήμερα αρχίζει να συζητά για το πώς θα επεκτείνει εκείνες που απέκτησε. Μπροστά μας τώρα έχουμε το επόμενο βήμα, την επέκταση του Μετρό στη δυτική Θεσσαλονίκη. Σε περιοχές όπου ζουν εκατοντάδες χιλιάδες Θεσσαλονικείς, νέοι, εργαζόμενοι, οικογένειες.
Και ως Επίτροπος Μεταφορών και Τουρισμού θα είμαι παρών και σε αυτή την προσπάθεια, ώστε η Θεσσαλονίκη να αξιοποιήσει κάθε διαθέσιμη ευρωπαϊκή χρηματοδοτική δυνατότητα. Γιατί το Μετρό της Θεσσαλονίκης έχει ισχυρή ευρωπαϊκή σφραγίδα. Περισσότερο από ένα δισεκατομμύριο ευρώ ευρωπαϊκών πόρων έχουν στηρίξει την κατασκευή του. Και σήμερα βλέπουμε τι σημαίνει αυτή η επένδυση στην πραγματική ζωή».

Ο Γενικός Γραμματέας Υποδομών Δημήτρης Αναγνώπουλος επεσήμανε: «Η επέκταση του Μετρό προς την Καλαμαριά αποτελεί ένα ιδιαίτερα σύνθετο τεχνικό έργο, που απαιτούσε την ενοποίηση διαφορετικών συμβάσεων και χιλιάδων τεχνικών και λειτουργικών απαιτήσεων σε ένα ενιαίο, ασφαλές και πλήρως διαλειτουργικό σύστημα. Η ολοκλήρωσή του διευρύνει ουσιαστικά την εμβέλεια του Μετρό και αλλάζει τον χάρτη των καθημερινών μετακινήσεων στην ανατολική Θεσσαλονίκη. Παράλληλα, όμως, αποτελεί μέρος ενός ευρύτερου σχεδιασμού: μαζί με το συμπληρωματικό έργο της οδού Πόντου, το Flyover, την αναβάθμιση της Εγνατίας Οδού και τις υπόλοιπες παρεμβάσεις που βρίσκονται σε εξέλιξη, διαμορφώνει ένα ολοκληρωμένο πρόγραμμα υποδομών για τη Θεσσαλονίκη. Ένα πρόγραμμα που ενισχύει τη συνδεσιμότητα και την ασφάλεια, βελτιώνει την καθημερινότητα και δημιουργεί νέες αναπτυξιακές προοπτικές για την πόλη και την ευρύτερη περιοχή».
Ο Διευθύνων Σύμβουλος της «Ελληνικό Μετρό Α.Ε.», Χρήστος Φαφούτης, σημείωσε: «Πέραν του κατασκευαστικού αντικειμένου, η μεγαλύτερη τεχνική πρόκληση της επέκτασης προς την Καλαμαριά ήταν να μετατρέψουμε ένα σύνθετο σύνολο ανεξάρτητων συστημάτων και συρμών σε ένα ενιαίο, συντονισμένο, ασφαλές και πλήρως λειτουργικό σύστημα Μετρό. Με χιλιάδες δοκιμές και επαληθεύσεις και, στη συνέχεια, τις απαραίτητες πιστοποιήσεις, το στοίχημα αυτό έγινε πράξη και σήμερα το έργο παραδίδεται στην υπηρεσία των πολιτών». 

Ο Πρόεδρος και Διευθύνων Σύμβουλος του Ομίλου AKTOR, Αλέξανδρος Εξάρχου, ευχαρίστησε τον Πρωθυπουργό, κ. Κυριάκο Μητσοτάκη για τον καταλυτικό του ρόλο στην ολοκλήρωση του έργου και δήλωσε: «Είμαστε υπερήφανοι που παραδίδουμε στους Θεσσαλονικείς το πιο σύγχρονο μετρό της Ευρώπης. Το Μετρό Θεσσαλονίκης είναι χαρακτηριστικό παράδειγμα του πόσο καταλυτική μπορεί να είναι η πολιτική βούληση για την ολοκλήρωση ενός μεγάλου έργου. Θέλω να ευχαριστήσω τους ανθρώπους του Ομίλου AKTOR που έδωσαν την ψυχή τους για να ολοκληρωθεί το έργο, αλλά και την Hitachi, χωρίς την οποία θα ήταν αδύνατο να τελειώσει το μετρό. Η επέκταση του Μετρό Καλαμαριάς θα αλλάξει τη ζωή χιλιάδων πολιτών».

Ο CEO της «THEMA S.A.» Francesco Rosella δήλωσε: «Η αποστολή της THEMA είναι σαφής: να προσφέρει από την πρώτη ημέρα ένα μέσο μεταφοράς ασφαλές, αξιόπιστο και προσανατολισμένο στις ανάγκες του επιβάτη.
Η εμπειρία και η τεχνογνωσία των εταιρειών ATM και Egis αποτελούν βασικό πλεονέκτημα της THEMA. Η λειτουργία του Μετρό Θεσσαλονίκης βασίζεται σε διεθνώς αναγνωρισμένη τεχνογνωσία και βέλτιστες πρακτικές από τον χώρο των αστικών μεταφορών. Η έναρξη λειτουργίας της επέκτασης είναι το αποτέλεσμα μηνών συστηματικής προετοιμασίας, εκπαίδευσης προσωπικού και επιχειρησιακού συντονισμού. Οι επιτυχείς δοκιμαστικές διαδρομές επιβεβαίωσαν την ετοιμότητα των συστημάτων, των διαδικασιών και των ομάδων, επιβεβαιώνοντας την ομαλή ενσωμάτωση της στο δίκτυο». 


Στην τελετή παρέστησαν επίσης ο Αντιπρόεδρος της Κυβέρνησης Κωστής Χατζηδάκης, ο Υπουργός Εθνικής Οικονομίας και Οικονομικών Κυριάκος Πιερρακάκης, ο Υπουργός Αγροτικής Ανάπτυξης και Τροφίμων Μαργαρίτης Σχοινάς, ο Υπουργός Επικρατείας Άκης Σκέρτσος, ο Υφυπουργός παρά τω Πρωθυπουργώ και Κυβερνητικός Εκπρόσωπος Παύλος Μαρινάκης, ο Υφυπουργός παρά τω Πρωθυπουργώ Θανάσης Κοντογεώργης, ο Υφυπουργός Παιδείας, Θρησκευμάτων και Αθλητισμού, αρμόδιος για την τριτοβάθμια εκπαίδευση, Νίκος Παπαϊωάννου, ο Υφυπουργός Ανάπτυξης, αρμόδιος για θέματα Έρευνας και Καινοτομίας Σταύρος Καλαφάτης, ο Γραμματέας της Πολιτικής Επιτροπής της Νέας Δημοκρατίας Κωνσταντίνος Κυρανάκης, ο βουλευτής Φθιώτιδας και πρώην Υπουργός Υποδομών και Μεταφορών Χρήστος Σταϊκούρας, οι βουλευτές Α Θεσσαλονίκης Δημήτρης Κούβελας, Στράτος Σιμόπουλος και Διαμαντής Γκολιδάκης και Β Θεσσαλονίκης Δημήτρης Βαρτζόπουλος, Θεόδωρος Καράογλου και Φάνης Παπάς, ο Γενικός Γραμματέας Μεταφορών Στέλιος Σακαρέτσιος, ο Ειδικός Γραμματέας Υδραυλικών Έργων και Κτιρίων Χαράλαμπος Μυγδάλης, ο Γραμματέας της Αποκεντρωμένης Διοίκησης Μακεδονίας – Θράκης Δημήτρης Γαλαμάτης, ο Αντιπεριφερειάρχης Θεσσαλονίκης Κωνσταντίνος Γιουτίκας, ο Πρόεδρος της Κεντρικής Ένωσης Δήμων Ελλάδας (ΚΕΔΕ) και Δήμαρχος Αμπελοκήπων – Μενεμένης Λάζαρος Κυρίζογλου, η Δήμαρχος Καλαμαριάς Χρύσα Αράπογλου, ο Δήμαρχος Θεσσαλονίκης Στέλιος Αγγελούδης, καθώς και δήμαρχοι όμορων και άλλων δήμων της Θεσσαλονίκης, ο Πρόεδρος της «Ελληνικό Μετρό» Χρήστος Καραδήμας.	

